৩. বাংলাদেশের ক্রমবর্ধমান প্রবীণ জনগোষ্ঠী সংশ্লিষ্ট সমস্যা মোকাবেলার ক্ষেত্রে প্রধান চ্যালেঞ্জ হচ্ছে বার্ধক্য বিষয়ে ব্যক্তি, পরিবার এবং সংগঠনের অবগতি, সচেতনতা, সক্রিয়তা, আগ্রহ এবং উদ্যোগের ভয়ানক রকমের ঘাটতি এবং অনীহা। দেশের সাধারণ ও পেশাগত শিক্ষা পাঠ্যসূচিতে, বিভিন্ন গণমাধ্যমের নানা কার্যক্রমে এবং সাংস্কৃতিক যেকোন তৎপরতায় বার্ধক্য এবং প্রবীণ-প্রবীণাদের অবস্থা, চ্যালেঞ্জ, চাহিদা, অধিকার এবং আমাদের করণীয় বিষয়গুলো প্রায় অদৃশ্য, অনুচ্চারিত, গুরুত্বহীন অথবা অসম্পূর্ণভাবে উপস্থাপিত হয়ে থাকে! আমাদের কর্তব্য হচ্ছে সময় থাকতে সম্মান এবং অধিকারের ভিত্তিতে প্রবীণদের দেখভাল করা এবং নিজেদের সমাসন্ন বার্ধক্যের কার্যকরি প্রস্তুতি গ্রহণ করা। বার্ধক্য সমস্যা মোকাবেলায় বাংলাদেশে অবিলম্বে প্রয়োজন পর্যাপ্ত সংখ্যক চিকিৎসক (এলোপ্যাথিক, মনোরোগ, হোমিও, আয়ুর্বেদিক-ইউনানি ইত্যাদি), নার্স, পুষ্টিবিদ, ডেন্টাল সার্জন, থেরাপিস্ট, মনোবিজ্ঞানী, সমাজকর্মী, আইনজ্ঞ ইত্যাদি পেশাজীবী তৈরির বলিষ্ঠ উদ্যোগ গ্রহণ করা। অবসরে যাওয়া দেশের সুদক্ষ মানবসম্পদকে দেশের বিভিন্ন জাতিগঠনমূলক কর্মকাণ্ডে জড়িত হওয়ার সুযোগ দেওয়ার কথা কর্তৃপক্ষ বিবেচনা করতে পারে।